**Zharnel Hughes** (sündinud 13. juulil 1995 The Valleys) on Suurbritannia sprinter.

Ta on pärit Suurbritannia meretaguselt alalt Anguilla saarelt ning esindas noorteklassides Anguilla koondist. Talle kuuluvad Anguilla rekordid 100 meetri (10,12) ja 200 meetri (20,15) jooksus. 2015. aastal otsustas Hughes hakata esindama Suurbritanniat, sest soovis osaleda olümpiamängudel. Rahvusvaheline Olümpiakomitee ei tunnista Anguillat iseseisva riigina ja Hughes poleks nende koondises olümpiale pääsenud.

2015. aasta maailmameistrivõistlustel Pekingis tegi Hughes täiskasvanute tiitlivõistluste debüüdi ja sai 200 meetri jooksus 5. koha.

2018. aasta Rahvaste Ühenduse mängudel võitis Hughes teatejooksus Inglismaa meeskonna koosseisus kuldmedali. 200 meetri jooksu finaalis lõpetas ta esimesena, kuid diskvalifitseeriti kõrvalrajal jooksnud Jereem Richardsi segamise tõttu. Juunis jooksis ta Kingstonis 100 meetri jooksus isikliku rekordi 9.91, millega tõusis Briti kõigi aegade edetabelis jagama James Dasaoluga teist kohta. Euroopa meistrivõistlustel Berliinis võitis ta 100 meetri jooksus Reece Prescodi ja Jak Ali Harvey ees kuldmedali võistluste rekordiga 9,95. 4×100 meetri teatejooksus tuli ta Euroopa meistriks Suurbritannia neliku koosseisus.

2019. aasta maailmameistrivõistlustel Dohas võitis Hughes hõbemedali 4×100 meetri teatejooksus. 100 meetri jooksus oli ta kuues ja 200 meetri jooksus sai ta poolfinaalis 11. koha.

Tokyo olümpiamängudel diskvalifitseeriti Hughes 100 meetri jooksu finaalis valestardi tõttu. 4×100 meetri teatejooksus võitis ta Suurbritannia teateneliku koosseisus hõbemedali, kuid meeskonnakaaslase Chijindu Ujahi dopinguproov osutus positiivseks ning Suurbritannia diskvalifitseeriti.

2022. aasta maailmameistrivõistlustel Eugene'is võitis Hughes 4×100 meetri teatejooksus pronksmedali. 100 meetri jooksus poolfinaalis 12. koha. Euroopa meistrivõistlustel Münchenis tuli ta Euroopa meistriks 200 meetri jooksus ja 4×100 meetri teatejooksus. 100 meetri jooksus võitis ta Marcell Jacobsi järel hõbemedali.

2023. aasta juunis püstitas Hughes New Yorgis 100 meetri jooksus Suurbritannia rekordi 8,83, ületades 1993. aastast Linford Christiele kuulunud varasema rekordi 4 sajandikuga. Sama aasta juulis püstitas ta Londonis Briti rekordi 19,73 200 meetri jooksus, ületades 1993. aastast John Regisile kuulunud rekordi 21 sajandiksekundiga. Maailmameistrivõistlustel Budapestis võitis Hughes 100 meetri jooksus Noah Lylesi ja Letsile Tebogo järel ajaga 9,88 pronksmedali. 200 meetri jooksus ja 4×100 meetri teatejooksus sai ta 4. koha.

Isiklikud rekordid
------------------

Väljas

| Ala | Tulemus | Aeg | Koht |
| --- | --- | --- | --- |
| 100 m | **9,83** NR | 24. juuni 2023 | Ameerika Ühendriigid New York |
| 200 m | **19,73** NR | 23. juuli 2023 | Suurbritannia London |
| 400 m | **46,58** | 11. veebruar 2017 | Jamaica Kingston |

Allikas: Rahvusvaheline Kergejõustikuliit

Isiklikku
---------

Hughes on Jamaica päritolu. Ta elab ja treenib Jamaical Usain Bolti ja Yohan Blake'i treeneri Glen Millsi rühmas.

Viited
------

1. 1 2  "Zharnel Hughes". *tilastopaja.eu*. Vaadatud 13. detsembril 2023.
2. ↑  "Järgmine Usain Bolt? Kariibidelt pärit 18-aastane sprindisensatsioon teeb tegusid". *delfi.ee*. Vaadatud 13. detsembril 2023.
3. ↑  "Uus imesprinter hakkab esindama Suurbritanniat". *delfi.ee*. Vaadatud 13. detsembril 2023.
4. ↑  "Video: konkurendile käega äsanud sprinter jäi kuldmedalist ilma". *postimees.ee*. Vaadatud 13. detsembril 2023.
5. ↑  "Noor inglane jooksis aasta kiireimad 100 meetrit". *delfi.ee*. Vaadatud 13. detsembril 2023.
6. ↑  "Tokyo olümpial hõbeda kaela saanud sprinteri B-proov osutus samuti positiivseks". *postimees.ee*. Vaadatud 13. detsembril 2023.
7. ↑  "Suurbritannia jooksutäht purustas habemega rekordi". *postimees.ee*. Vaadatud 13. detsembril 2023.
8. ↑  "Zharnel Hughes smashes John Regis's 30-year British 200m record". *theguardian.com*. Vaadatud 13. detsembril 2023.
9. ↑  "Pieneltä karibialaissaarelta ponnistanut Zharnel Hughes jahtaa maailman nopeimman miehen titteliä – apuna Usain Boltin valmentaja". *yle.fi*. Vaadatud 13. detsembril 2023.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Zharnel Hughes** |

* Zharnel Hughes Rahvusvahelise Kergejõustikuliidu kodulehel (inglise) Muuda Vikiandmetes